РЕГЛАМЕНТ (ЕО) № 372/2007 НА КОМИСИЯТА
от 2 април 2007 година
за определяне на преходни норми за граници на миграция на пластификатори в уплътнители на капачки, предназначени за контакт с храни
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на директиви 80/590/ЕИО и 89/109/ЕИО (1), и по-специално член 5, параграф 1 от него,
след консултации с Европейския орган за безопасност на храните („Органът“),
като има предвид, че:
(1)
През 1999 г. Научният комитет по храните определи допустима дневна доза (ДДД) за епоксидирано соево масло (ЕСМ) от 1 мг на килограм телесно тегло на ден. Тази ДДД се изразява в граници на специфична миграция (ГСМ) от 60 мг на килограм храна за материалите и предметите от пластмаси в Директива 2002/72/ЕО на Комисията (2).
(2)
Директива 2007/19/EO на Комисията от 30 март 2007 г. за изменение на Директива 2002/72/ЕО относно материали и предмети от пластмаси, предназначени за контакт с храни (3) пояснява, че уплътнителите на капачки попадат в приложното поле на Директива 2002/72/ЕО. Тя предвижда приемането на мерки от държавите-членки до 1 април 2008 г., което позволява свободното обращение на уплътнители за капачки, при условие че отговарят на ГСМ. Уплътнителите за капачки, които не отговарят на изискванията, ще бъдат забранени, считано от 1 юни 2008 г.
(3)
Необходимо е да се регулира пускането на пазара на тези продукти, докато Директива 2007/19/EO започне да се прилага.
(4)
В действителност, според новополучени данни от държави-членки и Швейцария, в богати на мазнини храни, като сосове, риба или зеленчуци в масло, са регистрирани концентрации на епоксидирано соево масло, достигащи до 1 150 мг/кг. При подобни стойности ДДД за консуматорите може да бъде превишена.
(5)
В последно време стопанските субекти показват интерес към употребата на пластификатори, които заменят ЕСМ и имат или по-висока ДДД, или по-ниска степен на миграция. Поради това са необходими специфични правила за употребата и на тези заместители.
(6)
Нещо повече, понастоящем правното положение на тези продукти е неясно. Директива 2002/72/ЕО се прилага за материали, предмети и техните части, съставени от два или повече пласта, направени изключително от пластмаси. Уплътнителите на метални капачки съответно могат да бъдат отнесени към пластмасовите елементи на материали или предмети, които попадат в обхвата на Директива 2002/72/ЕО, или към пластмасовите покрития на метални носители, които не попадат в приложното поле на Директива 2002/72/ЕО.
(7)
В резултат на това засега държавите-членки прилагат различни правила, които могат да възпрепятстват търговията.
(8)
Следователно е пропорционално да бъдат фиксирани преходни ГСМ за съвкупността от определен тип пластификатори, използвани при уплътнители на капачки в контакт с богати на мазнини храни по начин, който не застрашава свободното обращение на въпросните продукти. Капачките и храните, които са особено рисковани, незабавно се изтеглят от пазара, като същевременно, производителите разполагат с необходимото време да приключат разработването на уплътнители, съобразени с ГСМ, предвидени в Директива 2002/72/ЕО, изменена с Директива 2007/19/EO.
(9)
Преходните норми за ГСМ следва да бъдат фиксирани на равнище, което при нормални условия не позволява превишаване на ДДД, като се има предвид средната консумация на въпросните храни и полученото становище от Европейския орган за безопасност на храните на 16 март 2006 г., което сочи, че съдържанието на пластификатори в 90 % от богатите на мазнини храни в стъклени буркани е по-ниско от 300 мг на килограм храна.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Капачки, съдържащи пластмасови покрития или пластове, които образуват уплътнители на тези капачки и имат два или повече слоя от различни по вид материали, могат да бъдат пуснати на пазара на Общността, ако отговарят на ограниченията и спецификациите, посочени в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага до 30 юни 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 април 2007 година.